b'\n_START_ARTICLE_\nRde\xc4\x8di gardist\n_START_SECTION_\nZgodba\n_START_PARAGRAPH_\nNa za\xc4\x8detku druge knjige se \xc5\xa0tef Pr\xc5\xa1a skriva pred vojsko. Nekega ve\xc4\x8dera se zate\xc4\x8de na doma\xc4\x8dijo, kjer \xc5\xbeivi Goldensternova B\xc3\xb6\xc5\xbea. Ta mu izpove svojo ljubezen in ga poljubi. \xc5\xa0tefu med celotno zgodbo ponudijo svojo ljubezen kar tri \xc5\xbeenske, vendar se ne odlo\xc4\x8di za nobeno izmed njih. Obi\xc5\xa1\xc4\x8de tudi Korenove ter se \xc5\xbeeli posloviti od Mankice, kar mu ne uspe. Skupaj z bratoma Nacijem in Vankom se odpravi na pot. Obiskuje ljudi, i\xc5\xa1\xc4\x8de somi\xc5\xa1ljenike in mo\xc5\xbene borce ter veliko pripoveduje o revoluciji, priklju\xc4\x8ditvi k Jugoslaviji in delitvi zemlje med ljudi. Vojska po domovih i\xc5\xa1\xc4\x8de upornike, ker so le-ti ropali po trgovinah in gostilnah, zlasti \xc5\xbeidovskih. Anton Horvat - Fenyvessi, nekdanji \xc5\xbeandar in trenutni izbranec Mankice, se brez slovesa vrne v svojo domovino na Slova\xc5\xa1ko. \xc5\xbdupnika Kleka izpustijo iz je\xc4\x8de; zdravje se mu slab\xc5\xa1a, zato pre\xc5\xbeivi nekaj \xc4\x8dasa v Radgonski bolni\xc5\xa1nici, kjer ga obi\xc5\xa1\xc4\x8de \xc5\xa0tef. Vilmo\xc5\xa1 Tkalec, ki je vodil vojsko proti revolucionarjem, se vrne domov brez podpore in denarja za njegovo vojsko. V Sloveniji sprejmejo majsko deklaracijo, general Maister pa se uspe\xc5\xa1no bojuje na \xc5\xa0tajerskem. Po zaslugi svojega strica, dr. Ob\xc3\xa1le, Tkalec postane poveljnik me\xc5\xa1\xc4\x8danske stra\xc5\xbee. Jo\xc5\xa1ko Kolenc se spreobrnjen vrne v doma\xc4\x8de mesto k B\xc3\xb6\xc5\xbei. Revolucije je konec. Tkalec prepri\xc4\x8da Kolenca, da se mu pridru\xc5\xbei v novi vojski pod njegovim vodstvom. Skupaj skoraj ulovita \xc5\xa0tefa, vendar jim ta pobegne. Vojaki za nekaj dni odpeljejo v je\xc4\x8do B\xc3\xb6\xc5\xbeo in Mankico. Pr\xc5\xa1evi trije bratje pobegnejo. Kasneje jih ujamejo v Vara\xc5\xbedinu in skupaj s hrva\xc5\xa1ko vojsko pod vodstvom generala Juri\xc5\xa1i\xc4\x87a se odpravijo osvobajat svoje Prekmurje. Medmurje je osvobojeno nekaj dni. Kolenc se bojuje v mad\xc5\xbearski vojski proti jugoslovanski. Juri\xc5\xa1i\xc4\x87eva vojska je pora\xc5\xbeena.'